《和停云》
明代·黄淳耀

密云在郊，𢡚其思雨。瞻望金台，道路修阻。倾盖得朋，孤琴载抚。

尔骖既停，我辀斯伫。有晦者学，千祀冥濛。我障我疏，如彼河江。

月出皎兮，谈话西窗。抗怀古初，掉鞅以从。春葩曜林，秋丧其荣。

子落华芬，孔思周情。于古有言，斯迈斯征。尊闻行知，以勖鄙生。

水有澄波，松无改柯。舆卫具矣，式鸣鸾和。嗷嗷苍生，望子实多。

我亦枕戈，如祖生何。

作者简介：黄淳耀（1605～1645）明末进士、抗清英雄。初名金耀，字蕴生，一字松厓，号陶庵，又号水镜居士，汉族，南直隶苏州府嘉定（今属上海）人。曾组“直言社”，崇祯十六年成进士，归益研经籍。弘光元年，嘉定人抗清起义，与侯峒曾被推为首领。城破后，与弟黄渊耀自缢于馆舍。能诗文，有《陶庵集》。